钦定古今图书集成/明伦汇编/氏族典/第151卷 > 《廖用贤尚友录》 > 袁瓌
## 钦定古今图书集成/明伦汇编/氏族典/第151卷 > 《廖用贤尚友录》 > 袁瓌

按《晋书袁瓌传》，“瓌字山甫，陈郡阳夏人，魏郎中令涣
之曾孙也。祖父并早卒。瓌与弟猷欲奉母避乱，求为
江淮间县，拜吕令，转江都，因南渡。元帝以为丹阳令。
中兴建，拜奉朝请，迁治书御史，寻除庐江太守。大将
军王敦引为谘议参军，俄为临川太守。敦平，为镇南
将军卞敦军司。寻自解还都，游于会稽。苏峻之难，与”
王舒共起义军，以功封长合乡侯。征补散骑常侍，徙
大司农，寻除国子祭酒。顷之，加散骑常侍。以年在悬
车，上疏告老。寻卒。追赠光禄大夫，谥曰恭。子乔嗣。